Pravilnik o organizaciji državnih tekmovanj

v orientacijskem teku v Sloveniji

## SPLOŠNE DOLOČBE

**1. člen**

**Pravilnik velja za vsa tekmovanja Slovenske orientacijske lige (SOL), Slovenske šprint orientacijske lige (SSOL), državna prvenstva orientacijskem** **teku** **(DP) ter tekmovanja Svetovne jakostne lestvice (World Ranking Event, WRE), organizirana pod pokroviteljstvom OZS v Sloveniji.** Pravilnik dopolnjuje pravila za orientacijski tek Mednarodne orientacijske zveze[[1]](#footnote-1).

Organizatorjem ostalih tekmovanj v orientacijskem teku, tekmovanj v orientaciji z gorskimi kolesi, smučarski orientaciji in precizni orientaciji Izvršni odbor Orientacijske zveze Slovenije (IO OZS) priporoča uporabo tega pravilnika.

**2. člen**

Tekmovalno-sodniška komisija (TSK) pozove klube k oddaji kandidatur za organizacijo uradnih tekem do 1. septembra za prihajajoče leto. Klubi kandidature oddajo Tekmovalno-sodniški komisiji (TSK) najkasneje do 20. septembra, ki nato oblikuje koledar. Obrazec za oddajo kandidature in njegovo vsebino predpiše TSK. Koledar tekmovanj SOL in DP v orientacijskem teku potrdi IO OZS najkasneje v oktobru za prihodnje leto. IO OZS lahko prilagodi rok za oddajo kandidatur.

Vlogo za pridobitev statusa tekmovanja Svetovne jakostne lestvice (SJL=WRE) pod okriljem Mednarodne orientacijske zveze (IOF) morajo zainteresirani organizatorji TSK-ju oddati prijavo za naslednjo sezono, le-ta pa jo odda v sistemu Eventor[[2]](#footnote-2). Kandidati morajo pri promocijskih aktivnostih uporabljati logotip OZS in navajati OZS kot partnerja pri izvedbi tekmovanja.

Če za organizacijo istega tekmovanja kandidira več klubov, izbere IO OZS na predlog TSK tistega, ki zagotavlja višjo raven tekmovanja. IO OZS obravnava samo kandidature, ki so datumsko ustrezne.

**3. člen**

Organizator izda razpis tekmovanja najmanj mesec dni pred tekmovanjem. Obvezno ga mora objaviti na spletni strani OZS.

Razpis mora vsebovati: vrsto, kraj in datum tekmovanja, organizatorja, ime vodje tekmovanja in sodnika (predstavnik OZS), ime traserja, oddaljenost štarta od cilja (če je večja kot 1 km), čas prvega štarta in čas uradnega zaključka, naslov in rok za prijave, višino štartnine, ime karte oziroma območje, kjer bo tekmovanje potekalo, podatke o terenu, tekmovalne kategorije, podatke o možnosti prenočišča (za večdnevna tekmovanja) in posebna obvestila, med njimi obvestilo o tem, da tekmovalci tekmujejo na lastno odgovornost (če jih organizator ni nezgodno zavaroval). Med razpisanimi kategorijami morajo biti vse tekmovalne kategorije za SOL ali DP in netekmovalne kategorije (začetniška, odprta in otroška (s spremstvom)). Prijave v netekmovalne kategorije naj bodo ob nespremenjeni štartnini na voljo tudi na dan tekmovanja.

Višina štartnine je omejena s sklepom IO OZS za tekoče leto. IO OZS lahko spremeni maksimalno višino štartnine za prihodnje leto pred 30. septembrom.

**4. člen**

Organizator tekmovanja je odgovoren za izvedbo tekmovanja v skladu z veljavno zakonodajo.

**5. člen**

Organizator imenuje delegacijo tekmovanja (v nadaljevanju »Delegacija tekmovanja«), sestavljeno iz:

* vodje tekmovanja (organizator),
* sodnika (predstavnik OZS),
* predstavnika sodelujočega kluba.

Delegacija tekmovanja mora biti poimensko objavljena pred začetkom tekmovanja v biltenu.

**6. člen**

Izdelovalec karte (reambulacija na terenu ali digitaliziranje) ne sme nastopiti na tekmovanju v konkurenci, ko se nova karta uporablja prvič.

Štiri mesece pred državnim prvenstvom in dva meseca pred tekmovanjem SOL se teren zapre za vse treninge. Kdor bi vseeno v tem času na terenu za tekmovanje želel imeti trening, je dolžan TSK OZS dostaviti spisek tekmovalcev, ki so bili na treningu prisotni in le-ti ne morejo tekmovati v konkurenci. Kdor trenira na terenu brez predhodne najave, se ga kaznuje v skladu z odločitvami disciplinske komisije.

**7. člen**

Če na tekmovanju sodeluje več kot 5 tekmovalcev iz tujine, je organizator dolžan zagotoviti prevode pomembnih obvestil (vsaj v angleškem jeziku).

Organizator mora označiti smeri prihoda na prijavni prostor (tekmovalno središče) vsaj dve uri pred prvim štartom. V tekmovalnem središču mora viseti zastava Republike Slovenije.

Vsak sodelujoči klub mora pri prijavi prejeti bilten s štartno listo, podatki o progah, opisi kontrolnih točk, pomembnimi obvestili ter poimensko navedbo Delegacije tekmovanja. Zaželeno je, da je bilten najkasneje dan pred tekmovanjem objavljen na spletnih straneh OZS.

**8. člen**

Tekmovalne proge sme postaviti le traser z licenco Orientacijske zveze Slovenije (OZS). Seznam licenciranih traserjev in sodnikov OZS za panogo OT je dosegljiv na strani OZS. Pri postavitvi prog se mora traser izogibati obdelovanim površinam in nevarnim področjem (ceste, prepadi). Če jih ne more obiti, jih mora ustrezno označiti in zavarovati ter pred tekmovanjem seznaniti tekmovalce z njimi. Traser naj se pri dolžinah prog ozira na naslednje predvidene čase zmagovalca in tehnično zahtevnost:

|  |  |  |  |  |  |
| --- | --- | --- | --- | --- | --- |
| Kategorija | Tehnična zahtevnost | Dolga | Srednja | Šprint | Ultra-dolga |
| M10, Ž10 | 1 | 10-15 | | |  |
| M12, Ž12 | 2 | 15-25 | 15-20 | 10-15 |  |
| M14, Ž14 | 3 | 25-40 | 20-25 | 10-15 |  |
| M21B, Ž21B | 4 | 40-50 | 25-30 | 15 |  |
| Ž16, Ž45, Ž55, M65 | 4-5 | 45-55 | 25-30 | 15 |  |
| M16, Ž18, M55 | 5 | 45-55 | 25-30 | 15 |  |
| Ž35, M45. M21A | 5 | 50-60 | 30-35 | 15 |  |
| Ž21E, M18, M35 | 5 | 60-70 | 30-35 | 15 | 90-100 |
| M21E | 5 | 80-90 | 30-35 | 15 | 120-130 |

Pri trasiranju in organiziranju prog za kategoriji M10 in Ž10 naj organizator upošteva Navodila za organizacijo prog kategorije MŽ10.

Pri štafeti za posamezno kategorijo naj za posameznega člana štafete upošteva 50–60 % predvidenega časa dolge proge. Štafeto sestavljata dva tekmovalca, razen v kategoriji M21 jo sestavljajo trije.

Pri šprint štafetah se v kategoriji M/Ž21 in M/Ž17 za posameznega tekmovalca štafete upošteva predviden čas 12–15 minut, za kategorijo M/Ž12 pa 10–12 minut. Šprint štafete so sestavljene iz treh tekmovalcev, pri čemer mora biti vsaj ena - ženska.

Organizator mora na progah daljših od 60 min zagotoviti okrepčilo z vodo za vse tekmovalce..

Na tekmovanju uporabljena karta mora biti registrirana oziroma potrjena s strani komisije za karte OZS (mora imeti zaporedno številko ter ji mora biti dodeljen registracijski okvirček, za katerega je zaželeno, da se nahaja na sami karti). Karte za dolge in srednje proge ter štafete morajo biti izdelane skladno s standardom ISOM, karte za šprint pa skladno s standardom ISSOM. Morebitno odstopanje od teh standardov je izjemoma dovoljeno le s sklepom TSK. Za kategoriji M/Ž10 je merilo karte 1:5000.

**9. člen**

Kontrolne točke (KT) morajo biti na terenu označene v skladu s pravili IOF. Za merjenje časa mora biti uporabljen sistem elektronskega potrjevanja prisotnosti. Na vsaki KT sme biti označena le enakodna oznaka, ki mora biti na vidnem mestu. Zastavice in elektronske postaje ter luknjači morajo biti na stojalih. Na mestnih površinah so lahko drugače pritrjene, če ni možno uporabiti stojala.

Tekmovalčeva odgovornost je, da preveri, če elektronska postaja deluje (da oddaja zvočni in/ali svetlobni signal). Če elektronska postaja ne deluje, mora preluknjati za to namenjen prostor na karti in karto oddati v cilju kot dokazilo o prisotnosti na KT.

**10. člen**

Štartni prostor mora imeti vsaj dve ločeni polji. V prvem (-2 min) se preveri tekmovalčeva prisotnost, v drugem (-1 min) se tekmovalec pripravi na štart. Vidno morajo biti postavljene oznake štartne minute tekmovalca, ki je v prvem polju. Pot od cilja do štarta mora biti vidno označena. Zaželeno je, da organizator zagotovi opise kontrolnih točk po razpisanih kategorijah in progah na začetku startnega prostora. Karte morajo biti pregledno razvrščene in vidno označene po kategorijah in po spolu z oznakami (Ž, W, M, H). Vsak tekmovalec mora ob startu preveriti ali je vzel karto svoje kategorije.

Na ciljnem prostoru mora biti vsaj en koridor v katerem mora biti vidno označena ciljna črta, kjer mora biti postavljena ciljna KT.

Med tekmovanjem se morajo na cilju ali v tekmovalnem središču sproti objavljati rezultati.

**11. člen**

Za vsako tekmovanje TSK OZS določi sodnika. Sodnik spremlja priprave in vodi delo Delegacije tekmovanja v skladu s Pravilnikom o traserjih in sodnikih v OT in skrbi za dosledno izpolnjevanje Pravilnika o organizaciji državnih tekmovanj v OT v Sloveniji. Organizator mora najmanj petnajst dni pred tekmovanjem sodniku posredovati v tiskani ali elektronski obliki karto(e) z vrisanim startom, ciljem, vsemi KT in podatke o progah ter označiti mesta KT na terenu. Organizator mora sodniku oddati tudi opise kontrolnih točk, ki morajo biti usklajeni s slovenskim prevodom IOF opisov kontrolnih točk.

Če sodnik pri svojem delu ugotovi nepravilnosti, ki bi vplivale na regularnost tekmovanja, je dolžan o teh nemudoma obvestiti organizatorja in zahtevati njihovo odpravo. Če ugotovi, da nepravilnosti niso bile odpravljene, lahko najkasneje 24 ur pred tekmovanjem le-to razglasi za neregularno in o tej odločitvi obvesti vodjo tekmovanja, vodjo TSK in vse slovenske klube. Organizator tekmovanje lahko izvede, vendar mora ob prijavi vse tekmovalce obvestiti, da tekmovanje ne bo veljavno za DP ali SOL. Tekmovanju se naknadno regularnosti ne more priznati.

**12. člen**

Tekmovalec se lahko pritoži zaradi nepravilnosti, ki vplivajo na rezultat in uvrstitev. Pisno pritožbo, ki jo podpišeta prizadeti tekmovalec ter predstavnik kluba, je potrebno izročiti Delegaciji tekmovanja najkasneje:

* 30 min po prihodu v cilj za nepravilnosti na progi,
* do 15 min pred razglasitvijo za ostale nepravilnosti.

Delegacija tekmovanja mora pritožbo obravnavati in nanjo ustno odgovoriti pred razglasitvijo rezultatov. Če Delegacija tekmovanja ne more sprejeti sklepa, lahko takoj skliče sestanek IO OZS, ki sprejme veljavne sklepe. Zapisnik takega sestanka se potrdi na prvi redni seji IO OZS.

Če so bile nepravilnosti, ki vplivajo na rezultat in uvrstitev na tekmi ugotovljene po razglasitvi ali če se prizadeti ne strinja z odločitvijo Delegacije tekmovanja, mora prizadeti klub pisno pritožbo poslati na IO OZS v 7 dneh po tekmovanju. O pritožbi odloča IO OZS na prvem rednem sestanku. Odločitev je dokončna in mora biti vsebovana v zapisniku sestanka.

**13. člen**

Na prvem sestanku po končanem tekmovanju mora IO OZS potrditi regularnost tekmovanja na podlagi poročila sodnika in morebitnih pritožb. Kategorija je regularna, če imajo vsi tekmovalci enake in pravilne tekmovalne pogoje.

Kadar je kategorija ali celo tekmovanje razveljavljeno zaradi očitne napake organizatorja, je le-ta dolžan vsem prizadetim tekmovalcem povrniti štartnino.

**14. člen**

Na razglasitvi rezultatov naj vsaj trojica prvouvrščenih v vsaki kategoriji prejme medalje ali praktične nagrade. Traser mora po tekmovanju predati TSK trasiranje v elektronski obliki (OCD traserska datoteka in pripadajoča datoteka karte v primerni ločljivosti). Organizator mora uradne rezultate objaviti na spletni strani OZS takoj po tekmovanju. Rezultati morajo biti objavljeni v skladu z Navodili za oddajo rezultatov.

## DRŽAVNA PRVENSTVA (DP)

**15. člen**

V Sloveniji se vsako leto organizirajo:

* državno prvenstvo posameznikov na dolgi razdalji (DPD),
* državno prvenstvo posameznikov na srednji razdalji (DPSr),
* državno prvenstvo posameznikov v šprintu (DPŠp),
* državno prvenstvo štafet (DPŠt),
* državno prvenstvo (mešanih) štafet v šprintu oz. šprint štafet (DPŠŠt) in
* državno prvenstvo na ultra dolgih progah (UDPD) za kategoriji M21E in Ž21E.

O organizaciji morebitnih drugih DP drugih vrst tekmovanj v OT odloča IO OZS.

DPD in DPŠt se praviloma organizira s tekmo posameznikov prvi in štafeto drugi dan. Rezultati obeh prvenstev skupaj štejejo za uvrstitve najboljšega kluba na DP.

DPSr, DPŠp, DPŠŠt in morebitna druga DP ne štejejo za tekmovanje klubov za državno prvenstvo.

**16. člen**

Pravico nastopa na državnem prvenstvu imajo vsi državljani Republike Slovenije. Uradna uvrstitev se šteje tekmovalcem, ki so registrirani (glej 19. člen). Državljani tujih držav lahko na prvenstvu nastopijo, vendar morajo štartati na začetku štartne liste. Izjema so štafetna državna prvenstva, kjer za tričlansko ekipa lahko tekmuje en tuj državljan (ki je registriran pri OZS in je v zadnjem letu za klub odtekel vsaj 3 državne tekme oz. 6 tekem nižjega ranga).

**17. člen**

V posamezni kategoriji lahko tekmuje tekmovalec, ki v tekočem letu izpolni starost predpisano za posamezno kategorijo (primer: v M14 lahko tekmujejo vsi, ki so v koledarskem letu v katerem je tekmovanje, stari 14 let ali manj).

Kategorije za DP:

|  |  |  |
| --- | --- | --- |
| **Disciplina:** | **Kategorizacija in DP:** | **DP:** |
| Šprint | M/Ž16, M/Ž18, M/Ž20, M/Ž21 | M/Ž10, M/Ž12, M/Ž35, Ž45, M50, M60 |
| Srednje | M/Ž16, M/Ž18, M/Ž20, M/Ž21 | M/Ž10, M/Ž12, M/Ž35, M/Ž45, M55 |
| Dolge | M/Ž16, M/Ž18, M/Ž20, M/Ž21 | M/Ž10, M/Ž12, M/Ž14, M/Ž35, M40, M/Ž45, M50, M/Ž55, M60, M65 |
| Štafete | M/Ž16, M/Ž18, M/Ž20, M/Ž21 | M/Ž12, M/Ž35 |
| Šprint štafete |  | MŽ12, MŽ17, MŽ21 |
| Ultra dolge |  | M/Ž21 |

Izvajajo se vse razpisane kategorije. DPD se ne razpiše za tiste kategorije, ki v tekočem letu niso razpisane za SOL, razen v primeru, ko kategorija šteje za kategorizacijo. Če je na tekmo DP prijavljenih manj kot šest registriranih tekmovalcev v posamezni kategoriji, lahko organizator združi kategorije. Pri združevanju kategorij, ki štejejo za kategorizacijo je potrebno upoštevati, da se zagotovi nastop vsaj šestih registriranih tekmovalcev, ki se lahko kategorizirajo. Če v skupni kategoriji nastopijo 3 tekmovalci iz posamezne kategorije, se za DP podeli naslov prvaka v obeh kategorijah ločeno, kategorizacijo pa prejmejo prvi trije uvrščeni v skupni kategoriji.

Če v kategoriji startajo manj kot trije registrirani tekmovalci ali štafete, se ne razglasi državnega prvaka za to kategorijo.

**18. člen**

Točke za točkovanje kluba za DP lahko prispeva tekmovalec ali štafeta sestavljena iz tekmovalcev, ki imajo slovensko državljanstvo, z izjemo iz 16. člena. Točke za klub prineseta dva najboljša tekmovalca posameznega kluba v kategoriji oziroma najboljša štafeta v kategoriji. Število točk je določeno v 24. členu tega pravilnika. Za štafete se število točk za kategorijo množi s številom članov štafete.

**19. člen**

Na podlagi doseženih rezultatov in pravilnika Olimpijskega komiteja Slovenije: »Pogoji, pravila in kriteriji za registriranje in kategoriziranje športnikov v RS«, OZS OKS predlaga pridobitev kategorizacije tekmovalcev. Obvestilo o pripravi predlogov OZS pošlje klubom trikrat letno.

## SLOVENSKA ORIENTACIJSKA LIGA (SOL) in

## SLOVENSKA ŠPRINT ORIENTACIJSKA LIGA (SSOL)

**20. člen**

SOL in SSOL sta pokalni tekmovanji, v katerih tekmovalec v svoji kategoriji zbira točke na posameznih tekmah. Tekme SOL potekajo načeloma v spomladanskem in jesenskem delu sezone. SOL praviloma sestavlja od sedem do devet tekem. Tekme SSOL potekajo načeloma v zimskem in spomladanskem delu sezone. SSOL praviloma sestavlja od štiri do pet tekem. Pravila za SOL veljajo tudi za SSOL, če ni v pravilniku drugače navedeno.

Kadar je tekma za ligo del večdnevnega tekmovanja, mora organizator omogočiti možnost nastopa samo na tekmi SOL. Na istem tekmovanju lahko za SOL štejeta največ dve tekmi, pri čemer mora biti druga tekma obvezno na dolgi razdalji. Tekme DP lahko štejejo za SOL, vendar morajo biti razpisane kategorije združljive in prilagojene registraciji tekmovalcev za tekoče leto.

**21. člen**

Pogoj za uradno uvrstitev posameznika na tekmah DP in v SOL je, da je registriran. Ob začetku sezone mora klub pri OZS registrirati vse tekmovalce kluba, kar pomeni, da mora v spletno aplikacijo za registracijo članov vpisati vse zahtevane podatke o članih in hkrati za vsakega poravnati članarino za tekoče leto.

Višino članarine za tekmovalno sezono sprejme občni zbor OZS. Tekmovalce lahko klub dodatno registrira tudi med tekmovalno sezono. S potrditvijo registracije prejme tekmovalec tekmovalno licenco za tekočo sezono. Na spletnih straneh OZS je objavljen ažuren seznam vseh registriranih tekmovalcev po klubih (ime, priimek, klub, kategorija in čip).

Za slovenske klube lahko brez omejitve na tekmah SOL tekmujejo tuji državljani, če jih je klub prijavil OZS kot svoje člane in zanje plačal članarino.

Tekmovalec lahko v eni tekmovalni sezoni tekmuje le za en klub.

Klub je dolžan prijaviti tekmovalce v ustrezno kategorijo glede na starost. V primeru zlorabe disciplinska komisija določi kazen za klub in za tekmovalca.

Tekmovalec za uvrstitev v SOL zbira točke v kategoriji, v katero ga je klub prijavil na začetku sezone. Tekmovalec lahko nastopa v drugih kategorijah, vendar mu točke ne štejejo za rezultat v kategoriji, v kateri je bil prijavljen za SOL ob pričetku sezone.

**22. člen**

Na tekmah SOL tekmovalci tekmujejo v naslednjih tekmovalnih kategorijah M/Ž10, M/Ž12, M/Ž14, M/Ž16, M/Ž18, M/Ž20, M/Ž21E, M21A, M/Ž21B, M/Ž35, M40, M/Ž45, M50, M/Ž55, M60, M/Ž65, M70, M/Ž75.

Na tekmah SSOL tekmovalci tekmujejo v naslednjih kategorijah: M/Ž10, M/Ž12, M/Ž16, M/Ž18, M/Ž21, M/Ž35, Ž45, M50, Ž55 in M60. Če TSK presodi, da je v posamezni kategoriji premalo registriranih tekmovalcev, lahko IO OZS pred pričetkom sezone ustrezno združi kategorije. V primeru, da je tekma SOL del večje mednarodne tekme na kateri so razpisane druge kategorije kot za ligo, mora organizator tekmovanja v razpisu označiti katere kategorije na tekmovanju štejejo za SOL, tako da se tekmovalci lahko prijavijo v ustrezno kategorijo.

Kadar so kategorije združene (npr. v šprintu ali na srednjih progah), mora organizator tekmovanje oragnizirati na način, da bo ob koncu tekmovanja lahko podelil točke v posameznih kategorijah, ki štejejo za ligo.

**23. člen**

V točkovanju za SOL štejejo le tiste tekme, ki so bile predhodno predvidene v tekmovalnem koledarju in so bile izpeljane regularno. V primeru neregularne tekme lahko IO OZS določi nadomestno tekmo. Kakršnekoli spremembe vezane na tekme SOL mora med sezono vsaj 1 mesec prej potrditi IO OZS.

**24. člen**

Tekmovalec dobi za prvo mesto na tekmi SOL 25 točk, za drugo 20, za tretje 15, četrto 12, peto 10, šesto 8, sedmo 7, osmo 6, deveto 5, deseto 4, enajsto 3, dvanajsto 2, trinajsti in kasneje uvrščeni dobijo 1 točko. Vrstni red za posamezno kategorijo je določen s seštevkom točk posameznih tekem.Za končno uvrstitev šteje tekmovalcu en rezultat več, kot je navzdol zaokroženo polovično število tekem.

Bolje je uvrščen tekmovalec, ki zbere več točk. Če imata dva tekmovalca isto število točk, je boljši tisti, ki je večkrat premagal drugega na tekmah, kjer sta oba tekmovala v isti kategoriji. Če sta izenačena tudi po tej primerjavi, je boljši tisti, ki ima boljši posamezni rezultat.

**25. člen**

Točke za najboljši klub v SOL prinese vsak tekmovalec, ki ga je klub prijavil v skladu z 18. členom tega pravilnika. Končni vrstni red klubov v SOL določa seštevek točk vseh tekmovalcev kluba v SOL. Če ima več klubov enako končno vsoto, je boljši tisti klub, ki ima več posamičnih zmag.

**26. člen**

Najboljšim trem tekmovalcem v posamezni kategoriji OZS vsako leto podeli priznanja na zadnji tekmi SOL v sezoni ali na zaključku lige. Najboljšemu klubu pa podeli prehodni pokal OZS. Klub mora naslednje leto pred zadnjo tekmo SOL pokal vrniti TSK, ki ga pripravi za novo podelitev.

**27. člen**

Za tolmačenje pravilnika je pristojen IO OZS, na posameznem tekmovanju pa njen predstavnik (sodnik). Pravilnik je veljaven z dnem potrditve na IO OZS.

**Priloge k Pravilniku za organizacijo državnih tekmovanj OZS:**

* Pravilnik za traserje in sodnike tekem v orientacijskem teku.
* Seznam licenciranih traserjev in sodnikov OZS (OT).
* Navodila za organizacijo prog kategorije MŽ10.
* Vrednotenje tekmovanj.
* Navodila za oddajo in objavo rezultatov.
* Slovenski prevod IOF opisov kontrolnih točk 2004.
* Pogoji, pravila in kriteriji za registriranje in kategoriziranje športnikov v RS (<http://www.olympic.si>).

**Ljubljana, 11. 1. 2018**

**predsednica OZS**

**Ana Pribaković Borštnik**

1. <http://orienteering.org/foot-orienteering/rules/> [↑](#footnote-ref-1)
2. <http://eventor.orienteering.org> [↑](#footnote-ref-2)